“Dit was ter viering van ons laaste konsert in die Imagine Games-gebou. Ons gaan in die toekoms ons shows by ’n ander venue hou. Dit was wonderlik om die einde van die winter en die begin van die lente te vier. Daar is so baie sangers met so baie talent in Namibië. Dit was eenvoudig ‘n aand van vieringe,” het Lize Ehlers gesê.
Sedert die ontstaan van Song Night in 2011 het die konsep nog net gegroei. Iets wat aanvanklik net ’n gedagte in Lize se agterkop was, het ontwikkel tot ‘n platform wat ons land se nuwe talent blootstel.
Die meerderheid sangers wat aan die vieringskonsert deelgeneem het, het nog nooit saam met ’n band opgetree nie, wat ’n uitdaging is.
Die vieringskonsert het weer eens vars stemme die wêreld ingestuur. Van die sangers wat opgetree het, het geen musiekagtergrond nie.
Kaartjies vir die konsert op 31 Oktober sal by die deur teen N$80 beskikbaar wees. Die show begin om 19:00.